
LUNATIC 


Sfărâmată-n cioburi, 

Strâmb mă chema, strigând, 
Luna din oglinda lacului 
Sub copitele calului negru 
Al nopții cu stelele-n coamă: 
- Vino, romantic bătrân, 
Rezideşte-mi rolul şi masca, 
Singur tu ești 

Cel ce mă poate renaşte, 
Către tine aleargă-acel cal 
Negru cu stelele-n noapte 

Şi nechează prin ceruri. 
Încalecă-i şaua, 

Te-aşteaptă, 

Te cheamă, 

Te chem. 


NOCTURNĂ 


Când nopțile cad, eu mă ridic 
Din spatele pleoapelor. 
Urcând către vise, trec ţărmul 
Oceanului înstelat al memoriei. 
Milioane de chipuri 

Mă primesc 

Să le privesc 

Când nopțile cad 

Către cer 

Dinspre mine. 

Nu pot să dorm, 

Ocupat sunt să urc 

Mereu mai departe. 


LUNATIC, IAR 


Rotundele drumuri 

Mi-au încolăcit picioarele. 

Nu mai am gesturi, ci senzaţii. 
În centrul meu mă simt ucis 
Şi lunatec, plutind 

Peste ape albastre de vis. 

Nu mai am gesturi, Ci senzaţii. 
Calea Lactee, inelul închis. 
Legat de stâlpul drumului de stele 
Plutesc prin cosmicul abis, 
Nu mai am gesturi, ci senzaţii 
Şi visul morţii mi-e deschis. 


DOR 


Până la tine s-ajung, 
Cu un sărut 

Tu să închizi 

Calea gurii mele, 
Să-mpiedici 
Moartea dinăuntru 
Să mai grăiască. 


TRISTEȚŢEA ÎNTÂI 


Plângând am plecat către roze, 
Mă chemau cu spini de cuvinte 
Pentru frunte, 

Mă-nsângerau cu parfum 
Cuvintele rozelor plângând, 
Roşii, 

Sub nori cenuşii. 

O singură dată se scutură rozele, 
Nu şi spinii, 

Nu şi sângele cuvintelor 
Nemurite prin roşu. 


DRAMĂ 


N-am să mă lupt cu tine, 
Moară de vânt, 

Rosti don Quijote, plângând, 
O rană mai adâncă mă doare: 
Să văd că eşti numai atât. 


TRISTEŢEA A DOUA 


Un cântec, o lumină ori o floare 
mă cheamă uneori prin locuri 

pe unde mult-am plâns iubind, 

de parcă sufletul n-a învăţat să uite 
ŞI, pe tăcute, se-nconjoară 

în trupul spațiului trecut. 

Încă o dat-acolo n-aş mai putea trăi; 
mă-mbracă țesătura unei clipe 

ce frigul proaspăt al tristeții îmi aduce, 
răceala veche a durerii 

ce de iubire plânse, cândva; acum, 
trăind în al tristeții mele frig 

şi înaintea vindecării de-o uitare 
neînvăţată încă, 

eu înapoi să vină lacrimile strig 

în van, 

iar glasul meu e mut 

şi numai pieptul 

mă poartă către inimă tăcut. 

Îmi pare c-am uitat 

să-l cuprind într-o formă 

pe cel ce în mine formă nu are. 


CA ŞI CUM 


E ca şi cum cineva 

Ar fi închis 

Cu un lacăt uşa 
Neîntrebatelor răspunsuri. 


E ca şi cum cineva 

Ar fi frânt într-o beznă 
Cărarea ducând 

Până la singura stabilitate 
A linişti. 


E ca şi cum, 

Purtând paşii imposibilelor dorinţe, 
Ar fi din ce în ce mai greu 

Să-mi amintesc prezentul, 

Uitând viitorul deja întrebat. 


E ca şi cum 
Cineva 
Vreodată 
Ar şti. 

ÎNCORONEAZĂ - MĂ 


Încoronează-mă cu alb acum, 
După coroana mea cea neagră 
Şi-nnoptată, 

Lunară şi întunecată. 
Încoronează-mă în zori, cu Soare 
Şi dacă regele de negru moare, 
Trăiască regele, atunci! 

Acum 

Cel vechi a ars în propriu-i scrum 
Ca Phoenix. 

Te rog, 

Încoronează-mă cu alb. 


INI 


FĂRĂ VERB 


Fiii lor, deveniți atât de inutili. 

Fiicele lor, vândute pe nimic. 

Aceleaşi ale noastre glorioase înfrângeri. 
Aceleaşi ale noastre zadarnice victorii. 
Părinţii, tăcând şi trecând în urmaşi. 
Orgolii de neam, mizerii destinate. 

O sărăcie ascunsă, bogată în semne. 
Tainice căi nu se mai vor a fi desluşite. 
Produse-oferite de cei mereu grijulii. 
Ne-ajung de acum toate cele de-a gata. 
Acestea sunt gânduri fără carnea durerii. 
Puțin mai departe, în cer, 

Nesfârşitul drum cosmic. 

ACUM VOM PLECA 


Acum vom pleca. 

Au îngheţat catedralele. 
Nu se mai înalță către cer. 
Doar păsările, uneori. 
Lemnul, legătura cu cerul, 
A devenit deodată 
Inoxidabil, sticlos, 
Îngheţat. 

Culoarea e gri-cenuşiu 
Tinzând către negru. 
Acum vom pleca. 

Au îngheţat catedralele. 
Doar păsările, uneori, 
Obosite de frig, 

Înalţă către cer 

AL inimilor cald crepuscul. 
Acum vom pleca 

Între Tată şi Fiu. 

AM SĂ MOR ALTFEL 


Eu am să mor mai altfel decât ei, 

M-oi scufunda în vântul fără timp, 

Ca ei să creadă c-am murit o dată. 

Am să mă-ngemănez cu mine ca un nor 
Îmbălsămat pe-un cer de primăvară 
Frate făcut de o cruce albastră. 

Din mine păsări s-or desprinde, 
Altădată, din mine au să curgă ploi. 
Am să răsar într-o coajă de trup 

Din cenuşa răvăşită în vânt fără timp. 
Eu n-am să mor atunci aşa cum mor ei, 
Ci mult mai misterios şi tăcut, 

Aşa cum moare un bob într-o pâine. 


VINO 


Vino, să stăm 

De jur-împrejurul îmbrăţişării. 
Îmbrăţişarea nu poate fi 
Altfel decât rotundă. 

O ZI 


Zi cenuşie, sunete gri, 

Vânt aspru al toamnei târzii, 
Așază pe umeri și-n palme, 
Foşnitoare de umbră şi calme, 
Tăcute cuvinte şi vii, 
Frunzele moarte-aurii. 


Într-o zi cenușie, cu sunete gri, 
Jertfite în vânturi pustii, 
Sărmanele frunze ucise, 

Trudite rămân, ca în vise, 
Rătăcite cuvinte, călătoare-aurii, 
Într-o zi cenușie, cu sunete gri. 

NEGĂRI 


Cine? Nimeni. 

Ce? Nimic. 

Pentru unde, nicăieri. 
Cum? Nicicum. 
Niciodată pentru când. 
Şi tăceri pentru de ce. 
Negări, 

Cum strigați de departe, 
Însemnate-n veșmânt 
De cuvânt şi de moarte, 
Aripi de fluture împietrit 
În pace de vânt. 

Cine? Nimeni. 

Ce? Nimic. 

OCHIUL POETULUI 


Privirea poetului 

Ridică vălul 

Dincolo de care 
Dansatoarea oarbă 

A adormitelor amintiri 
Dansează în ritmul 
Nevăzutelor raze. 

Ea se dezvăluie 

Ochiului poetului 

Nudă şi încă 

Adormită sub dans. 

„N-am mai dansat niciodată 
Sub cerul acesta”, îi spune. 
În vremea aceasta 

Norocul poetului aşteaptă 
Îngropat în Pământ străin 
Sfârşitul dansului ascuns 
În rodul copacului 

Care îi naşte 

Crucea căpătâi. 


„Pesemne 

M-am îmbolnăvit 
De oameni”, 

1 se pare poetului, 
Singur şi sigur pe el, 
Că rostește. 

MĂRTURISIRE 


Din nesfârşita amintire-a cerului 
Mi-a fost hărăzită pedeapsa 

Unui fragment de memorie 

În care zac, năruite-n ruine, 
Marile speranţe 

Ale transparentelor umbre, 
Curcubeul de lacrimi 

Al culorii și cărții 

Cu file de cuvinte 

Din amintite închisori. 

Mi-e dor de beţia uitării 
Răscumpărată cu timpul unei vieți 
Mai scurte decât clipa razei de lumină 
Din ochiul unei cosmice pisici. 


Te rog, Doamne, să-ndepărtezi 
Aceste întunecate zăpezi, 

Când nu mai cred în nimic 

Şi când pentru tot ce mi-au luat 
Eu nu le mai pot mulţumi. 

Sunt ostenit de istoria memoriei 
Şi de memoria istoriei întrupate 
Din cuvinte şi noapte. 

Aceste drumuri: 

Pe toate le-am fost. 

Lătratul de câine sălbatic 

E plata chemării 

Celui care scrie prin mine. 

CÂNTEC OBOSIT 


Ce vis neliniștite îmi face și tulburi 
Apele somnului, apele timpului, 
Zăcându-le, ca mâinile unui mort, 
Încrucişate pe un piept 

Cu flori între degete? 

De unde vine această stare transparentă 
În care văd oameni trecând 

Fără să ştiu încotro sau de ce, 

Clipe trecând, toate trecând, 

La fel, fără să ştiu de ce? 

De ce locuiesc numai eu 

În această stare 

În timpul ochilor mei ce privesc? 

De ce sunt acum doar un om care scrie, 
Renunțând și la timp 

În cuşca unor străine sentinţe? 

Sunt priviri care, pentru a nu răni, 

Nu descoperă, lăsându-se scrise. 

Fără să ştiu de ce, 

Glasul meu va pleca, stagiar muribund, 
Spre grădina tăcutelor singurătăţi, 

Plop cu prea slabă umbră şi prelungă, 
În cimitirul care, în neliniştea păcii, 
Nu poate adăposti nici un mort. 

ACUM 


aud vocea verde 

din toate izvoarele țâșnind 
limpede 

îmi cântă din nou primăvara 
vocea cristalelor pure 

trezite din adânca tristețe a morții 
de visul unui somn neuitat 


tăcerea poartă veşnicia 
ascunsă într-o voce albastră 
în urmă rămâne doar vânt 
haotic bătând 

în pulberea vremii ce trece 
deşeuri de cristal 

ecouri de stele 

departe 

cor amuţit 

POEMUL URMÂND 


Sălășluia în mine, ca într-o casă, 

Un Dumnezeu 

Ce se arăta tuturor, fără să-i pese de mine, 
Cel ce eram, temporar, casa lui. 
Nevinovat mă simţeam pentru asta, 
Dar fiii şi fucele mă învinuiau mereu 
Pentru acel Dumnezeu 

Văzut aşa cum se vede 

O pasăre sau un cer. 

Auzeam, acuzator, strigătul lor. 

Mut, îl vedeam, 

Ca într-o neagră, nevinovată oglindă, 
Nu eu, ci acel Dumnezeu. 

Mă găsise, în cele din urmă, 

După ce de el fugisem, ascunzându-mă 
Prin câteva cimitire cunoscute. 

Mă găsise, pe mine, fugarul de el, 

În cel mai din urmă. 

Avea forma unui singur cerc şi închis. 
Vicios fusesem doar eu. 

Mă rostogolisem, şchiop ca de viaţă, 
Căutând adăpost printre morți. 
Alergasem cu un picior către soare 

Şi cu altul spre cimitire, 

Păstrându-mi fântâna în dreapta, mereu. 
Cu toate acestea, știam că eram 

Doar dorinţa lui de a fi om. 

Avea ochii buni. 

Tăcea, singur și închis. 

Era atâta lume prin cimitire, 

De parcă s-ar fi dat ceva de pomană, 
Credeam că așa ceva nu e cu putință acolo, 
Pentru că ştiam că moartea e mereu gratuită, 
Dar acel Dumnezeu voia 

Să afle totul prin mine. 

Plutea prin văzduh un miros de sacrificii 
Şi încă lucrau în mine puterile unui gol. 
Uitam din ce în ce mai des 

Numele fiilor și ale fucelor, 

Şi câteodată pe-al meu. 

Cum oare să reuşesc să reușesc 

Să fiu traducătorul stărilor mute? 

După aceea, 

Dumnezeu nu ar mai fi fost singur. 


Ştiu de ce mă învinovăţeau fiii şi fiicele: 
Pentru nevinovăția uitării numelor lor 
Şi pentru a mă fi lăsat cuprins 

De acel Dumnezeu cu ochi buni, 
Singur stând, aşteptând şi-nvăţând, 
Închis şi tăcut ca un cerc. 

Mai trec uneori 

Prin cel din urmă cimitir; e al meu, 
Un loc al întâlnirii cu oamenii toți, 
Unde 'Totul, ca moartea, 

Se dă de pomană pe sine. 

Aşez pe mormântul meu o singură floare, 
Pentru neuitarea numelor fulor şi al fiicelor. 


Floarea e un cerc totdeauna deschis 


Şi Dumnezeu nu mai e demult vinovat 
De a se fi sprijinit doar de-o umbră. 

ȚIE 


Cât de departe aș pleca, 
Dacă plecarea mea 

Ar fi de tine-apropiere 

Şi cum aş încheia 

Dacă sfârşitului 

Ai fi tu singura urmare, 
Cum aș tăcea 

De mi-ai fi tu o nerostire, 
Cum m-aș fărâmița 

Dacă fărâmele-ar purta în ele 
Întregul tău, 

Cât de amar mi-ar fi, 
Să-ţi fie ție dulce, 

Iar pentru-a ta lumină 

Cât întuneric aș mai duce! 
Şi, Doamne, cât aş dărui, 
Cerşind! 

LUMINĂ DE STELE 


O, cum fiecare steaua şi-a trădat-o, 
Ascuns după perdeaua de cuvinte, 
Cum fiecare şi-a uitat, 

Sub piramida cu sinapse, 

Un chip al său pentru un nume, 

În lumi diferite şi ţări de fantome, 
În vise de mărire şi glorie, 

Atât de bine camuflând ştiinţa 
Încât i se pare că ştie. 

Iar steaua fiecăruia, anume, 

În nopţile fără scăpare, 

Blând luminează depărtări. 


O, regăsire-a-ngemănărilor astrale, 
Când, grele, cad cortine, 
Dezvăluind adevăruri, 

Când viețile îşi adună, o singură dată, 
În punctul lor, în carnea lor, 
Lumina de-o clipă! 

E prea târziu, e prea târziu, 

Sub steaua nejudecătoare, 

Când tocmai numele îi doare, 

Să spună, tăcând, că ştiau. 

În ceruri, atunci, 

Strălucesc nesfârşitele 

Raze de stea, 

Nu de nume. 

MATEMATICĂ 


Această paranteză de timp 
Ce e veșnic închisă 

În ea mă conţine: sunt slab. 
Cum să pot egala cu o moarte 
Ecuația necunoscută 

Cu o singură necunoscută, 
Aleasă, pentru viaţă, 

De această paranteză 
Veşnic închisă de timp? 
Glasul imaginii mele 
Zadarnic mă strigă: 

Mă simt egal cu un surd. 


ICOANĂ 


Într-o imagine a Cuvântului, 
Pentru un cuvânt al imaginii, 
Într-un adevărat început, 

Un ochi al lui Dumnezeu 

S-a încruntat asupra lor. 

Atunci a coborât peste inimi 

Ceaţa uitării științei dintâi. 

E1 au făcut o imagine a cuvântului, 
Închinându-i-se apoi 

Cu un cuvânt străin. 

DRUMURILE NOPŢII 


Drumurile nopții, 

Ochi fără privire, pași fără zi, 
Miros de trenuri în repaus, 
Vagoane părăsite, 

Pustii, întunecate, 
Ne-orizonturi de şosele 

Şi lipsa unei țări de destinație. 
E locul orb 

Al stelelor cu numele pierdute. 
Drumurile nopții 

Pot să te-aducă în stare 

Cu vorbe nevăzute să te joci, 
Ori venele să-ţi tai, pe pipăite, 
Într-o uitată margine de câmp. 


Cei ce se caută 

Pe drumurile nopții 

Rămân de-a pururi singuri, 
Călători pustiiți 

De-ntuneric. 

Drumurile nopții îşi caută ziua 
Ca o sabie însetată de-o rană. 

UN DRUM 


Visam că plecam, 

Tot aşa, disperat ca în zi, 

Spre un alt continent de speranţă. 
Mâinile mi se uscară de tot, 

Părul şi barba în pustiu îmi crescură 
Mai lungi şi mai sure decât orice răbdare. 
Necesitau mângâieri de protecţie, 
Fiind peste măsură de lungi, 

Un fel de cască, dar, 

În continentul de curând părăsit, 

În şuierătoarele vânturi, 

Toiagul meu de-nţelept demult se rupsese. 
Pe străvechea stradă a liniştii îmi purta 
Părinteşte mâna uscată o tăcere adâncă 
Izvorând dintr-un strigăt 

Ascuns într-un ochi. 

Un strigăt mut, auzit numai 

De Dumnezeul acelui continent, 
Continentul singurei cărări cu putință, 
Un strigăt adânc asemenea 
Descoperirii trupului meu celui nou 
Pentru toţi locuitorii de-aici 

Mult mai inteligenţi decât mine. 

- Ucideţi banii, atunci veţi fi hberi! 
Așa strigam, disperat ca-ntr-un vis 
Disperat şi cu ziua de ieri mai bătrân. 
Zadarnic strigam către oameni. 

Ceva se stinsese 

Acolo, departe. 

A VEDEA 


un soare bătut de vânt 
închis către răsărit 

cu un ochi într-un zid 

o viaţă ca o zi într-o cuşcă 
anul unei ursite 

patru anotimpuri 

unul din ele lipsind 
ursitul e încă un ciung 

un an fără primăvară 


a vedea în transparenţa iubirii 
anotimpul lipsind 

aşa cum după război 
invalidul îşi simte 

picioarele tăiate 

şi soarele bătut de vânt 

închis către răsărit 

în cuşca de zid cu un ochi 

BĂRBAȚII 


Sunteţi bărbaţii 
Acestor mame: 
Nu mai aduceţi 
Pe lume 

Prin ele 
Soldaţi, 

Ci iubiţi. 
Mamele 
Cărora le sunteţi 
Bărbaţi 

Tăcute stau ele 
Şi plâng. 


TOAMNĂ 


de ce par frumoase 
aceste cadavre de frunze 
acești morți vegetali? 


frunzele plâng 
înainte 

tristețea ce vine 
a copacilor goi 
care strigă 
tăcuți 

spre un vânt 
înrăit 

RĂNI 


pâinea şi vinul se terminaseră 

nu se mai găseau pe pământ 
însângerau apele lumii 

şi rănile dureau 

cum vii toate rănile dor 

înotasem prin aer până în cer 
zburasem în adâncuri de apă de mare 
până îmi ostenise numele căutând 

şi abia mai șoptea păşind fără vlagă 


şansele sunt egale 

rosteau buzele lor către nimeni 
doar buzele 

eram mai liber decât deținuții 
lumilor mici şi pustii 

ale marilor averi 

(ochii le împăienjeneau ochii) 
târziu găsisem lumina ostenelilor mele 
după încercările zborului 

prin adâncile ape 

şi înotului prin aerul numelui meu 


un blând călător însoțitor 

m-a învăţat să-mi vindec rănile anilor 
cu lumina albastră a anilor-lumină 

şi eu l-am răsplătit cu o cafea 

caldă aburindă neagră 

din boabe măcinate fin de furnici 
truditoare 

şi arse în flacăra stelelor oglindite 
în noaptea ei 


a fost cea mai bună cafea 

pe care am primit-o vreodată 
pe Pământ mi-a spus 

apoi a plecat în blândeţea lui 
nelumească 

lăsându-mi rănile vindecate 
să-mi aducă minte de El 

PAŞI 


Şi azi voi păşi, 

Ca mereu, 

Pe această alee cu plopi 
Care singuri nu sunt, 

Ci doar eu. 

Şi azi voi urca 

Şi tu ştii, 

Treptele scării cu trandafiri 
Ce te aşteaptă, spre seară 
Să vu. 

Doar eu sunt acum 

Decât nesingurii plopi 
Țintuiţi pe alee mai liber. 
Doar eu sunt cel care vine, 
Pe scara cu roze-adormite 
Urcând pân-la tine. 
Împrăștii prin vreme 
Întrupatul parfum de iubiri, 
Pe aleea cu plopi către stele, 
Cu boabe de rouă-n priviri. 

ALȚI PAȘI 


Tot timpul merg, niciodată ajung. 
Tot timpul e cineva înainte, 

Tot timpul e cineva înapoi, 

Tot timpul eu merg printre voi. 
Colţuri la stânga şi colţuri la dreapta 
(sunt colţuri şi cotituri peste tot) 

Pe drumul acestui oraş imaginar și fugar 
Programat spre eşecuri nedrepte. 
Cineva mă priveşte mergând 

Aşa cum ascult şi eu porumbeii, 
Dar mergând nu am unde. 

Loc de oprire nu aflu 

Şi să evadez de asta nu pot, 

Să mă ascund, să mă scufund. 

E doar o problemă de spaţiu 

Şi timp dilatat sau constrâns, 

Pe care trebuie s-o consum şi rezolv. 
E doar un joc nevăzut născocit 

Să-şi nască veşnic jucătorii. 
Hipnoza lui interzice 

Paşaportul promis 

Către tărâmul visat al trezirii. 

Scriu şi grăiesc în pași albi, 

Grăiesc şi în somn pentru voi, 

Între cel dinainte şi cel dinapoi 

Şi Cineva stă de veghe 

Totdeauna în noi. 

TESTAMENT DE TOAMNĂ 


De ceva timp locuiesc 

În peştera tăcerii unui strigăt 
Care o voce încă nu are 

Pentru că nu s-a născut o ureche, 
Închis ca într-o pedeapsă 

Pentru a fi dat ce rămâne 

Pentru ceea ce trece, 

Pentru a fi născut singurul gest 
Din preţul repetatelor gesturi, 

Ca şi cum aș fi fost osândit 

Să moară doar mâinile mele 

Şi toate frunzele să-mi cadă 

Pe drumul răvăşit de vânt 

Fără o destinație cunoscută. 
Pentru a fi păşit pe partea dreaptă 
A drumului din stânga, 

Pentru un plâns cu o singură lacrimă vie 
Căreia izvorul secat i-l vroiau, 
Pentru a fi pierdut poarta cea mare 
Pentru poarta cea mică, 

În jocul străinelor voci al sfințirii 
Numelor abia de curând 
Născocite de cosmos, 

Eram prizonierul colţului meu 
De pâine uscată. 


În falia aceea de vreme, 
Plutind pe insula sinelui vieții, 

Am urmat cărarea chemărilor 

Şi statornicia schimbărilor, 

Citind semnele neînţelese ale unui alt scris, 
Până la capătul îndepărtat, 

De dincolo de cenușa norilor de ceaţă, 

În peştera neauzitelor cântări. 


Apoi am adormit 

În tăcerea unui frig mult mai jos 
Decât semnul lui minus. 

Am visat că zadarnic strigam 
Într-o peșteră a tăcerii, 

Având deasupra capului 

Chipul necunoscut al Tatălui 

Şi sacra sabie a literei. 

SOARELE PEȘTILOR 


Când s-ar putea 

Ca nimănui să nu-i pese de om, 
Închina-mă-voi soarelui peștilor, 
Cel fără chip şi curgând, 

De care doar ei au nevoie 

ŞI-I recunosc drept stăpân. 

Lor să le fiu ca un frate 

Prin rugăciunea cărei mă supun. 

Nu mă ascund 

Şi afară păşesc din tăcere 

Din când în când şi vă spun: 
Cuminţi și blânzi ca peștii, ca mieii, 
Ori poate ca poeții, 

Egali să fiți cu soarele peştilor, 
Sacrificiu pregătiți pe voi să vă daţi, 
Când s-ar putea 

Ca nimănui să nu-i pese de om. 

POEM PENTRU A DOUA ZI 


Aceşti bărbaţi aceste femei 

aceste flori şi acești copii 

Această moarte instantanee 

întâlnită ca un câine credincios 

cu ochii albaştri 

Aceşti paşi bătrâni spre acelaşi hotel 
această nelimitare şi tot acest vis 

Un plop singuratic legănându-se 

în propriul lui cântec şi în propriul lui vânt 
Acest oraş care 

privit de la o înălțime foarte mare 
poate fi punctul final 

sau doar un punct de-ntâlnire 
Această câmpie cu maci 

roşii de sângele vieții 

şi pretutindenea odihnă a frumuseţii 
când noţiuni ca aici şi acum nu există 
când încă n-au inventat 

un cimitir de senzaţii. 

Această maşinărie de gânduri 

rămasă în pană 

fără mecanic şi notă de plată 

(1 se spusese că e nelimitat 

garantată la promoția din mai) 
Aceste programate la zbor numite păsări 
şi toate aceste colorate costume 
strigând mute sub măşti 

Aceste umbre de zodii 

mereu spânzurate pe-un ax 

Şi apoi mai departe 

mereu mai departe 

până când depărtarea eşti tu. 

Ah, se apropie poarta, aceea prin care, 
născându-te, moartea ţi-o uiţi, 

ca şi aceste lacrimi fără motiv, 

bătute de vânt ca de gânduri, 

uscate de soare, 

aceste respirări însuflețite, 

această vagă impresie de fericire şi drum, 
această blândă lumină de mai și liliac. 
(Criza sosise la timp și în anul acela, 
zdruncinând din temelii sărbătorile 

ei tot n-auzeau niște lacrimi, 

ocupați fiind toată vremea cu criza) 


După el n-au rămas manuscrise, 
ci doar o mașină stricată de fier, 
o biată mașină de scris și citit 
singuratece gânduri ruginind 
adormită sub ploi. 

NEBUNUL 


„Eram nebunul fără nimeni, 
aşteptându-i pe toţi 

şi plata regelui de la palat 
niciodată plătind 

pentru mat. 

Mă ascundeau cuvinte 

rostite în tăcere 

întotdeauna în gânduri în vers 
îmi era plină inima şi Luna 
când chipul meu râdea plângeam 
şi când visam prea mult 

mă judecau prea mult 

iar eu izbuteam 

totdeauna să iert...” 


O, voi, treziţilor din vise, 
nebunul fără nimeni, 

vă aştepta pe toți, 

vă iubea pe toți! 
Niciodată de rege plătit 
la palat pentru mat, 
pentru el vă-ntâmpina 
totdeauna 

zâmbetu-i plâns 

ŞI versu-i neuitat. 

LIPSĂ 


Hai, dezumbreşte-te, 

Vreau cu lacrima mea 
Privirea să-ţi limpezesc 

De mâhnire 

Şi steaua depărtărilor să-ți fiu, 
Când seara îţi coboară 

Până la ea privirea, 

Ori trandafirul cu boabe de brumă, 
Înmiresmat ca vinul cel vechi. 
Hai, dezumbreşte-te, noapte, 
De pe chipul iubitei, mâhnit, 
Amărăciunea topeşte-i, 

Rază de soare, sporind 
Adâncul îndemn 

Al unui tainic iubit 

Ca un semn. 

Şi numai singur să ştiu, 

Dând lacrimi obol, 

Cât de mult cântăreşte 

În adâncul de suflet un gol 

Şi această lipsă ce doare. 

TIMP 


Doar câteodată îmi aduc aminte 
Că sunt bătrân. 

În restul timpului 

Stau în inima florii 

Ca un prunc în braţele mamei. 
Bătrâneţea amintită 

Mă face să scâncesc, să plâng, 
Dar inima florii mă leagănă, blând. 
Zeul mi-a dat o sarcină grea; 

Să mă căznesc, 

Copil mereu, 

Să-mbătrânesc. 

Până adormit voi fi 

De parfumul florii 

Care mă leagănă în inima ei. 

REVOLTA IERTĂRII 


Să iert şi să merg mai departe. 

Atât învăţasem atunci pe-acel drum. 
Să iert şi să dau ceva din mine 

Odată cu iertarea: 

O mână, un os, nişte lacrimi, un trup, 
Ceva, acolo, vreun mic sânge, iertând. 


Obosit, la capătul acelui drum, 

M-am oprit să privesc puţin înapoi. 

Mi se părea că mă topisem ca zăpada 

Şi mă scursesem în pământul aceluiaşi drum. 
Aş fi vrut să mă dizolv în odihnă 

Pentru că mersesem prea departe. 


Am văzut în urma mea cum veneau 
Toate iertările, aducându-mi în palme 
Fărâmele adunate din mine şi stropii. 
Aşa cum eu iertasem 

Şi ei învăţaseră revolta iertării. 

Erau foarte mulţi, mergând mai departe. 
Cu dragostea seamănă revolta iertării. 
Orice altceva nu e pace. 

CINE? 


E lungă libertatea 

singurătăţii tale. 

Cine te vede când eşti singur, 
Cine din tine te ascultă, 

Cine nu-ntreabă, dar răspunde 
Şi cine şopteşte, nimic nerostind? 
E lungă libertatea 

singurătăţii tale. 

Frigul păleşte trandafirii, 

Se mai răceşte soarele pe cer. 
Acolo-i locul ce te vede, 

Aici e locul ce în el te ţine, 
Te-ascultă şi te-ascunde, 
Şopteşte şi răspunde. 

E lungă libertatea 

singurătăţii tale 

ŞI singură-i mereu 

prea lunga-i libertate. 

PRIMĂVARĂ 


Primăvară 
apăsare nouă în piept 
iertare 

pentru răspunsuri 
ne-nţelese 
zăpadă topind 
urme de paşi 
rătăciți 

în mine 

tăcute 

stau zile 

trecute 

şi ridul 

sincer martor 

ŞI singur 

oglinda 


TREZIRE 


Eu provizoriu sunt 
şi trecător. 
Lumină 
momentan 
înlănţuită. 


TOAMNĂ 


Sunt zile când doar frunza vorbeşte 
În galbenul blând al luminii. 
Atunci sunt doar nopți fără lună, 
Brume adânci şi necitite scrisori. 
Se face Soarele mai mic, 

Încet se-apropie vremea 

Pentru nimic. 

Doar frunza vorbeşte în galben 
Şi luminează 

Spre amiază. 

Galben se stinge soarele verii 

În toamnă, în ceaţă şi vânt. 
Apoi, sub zăpadă, sub nori, 
Tăcute, cad necitite scrisori, 

Ca frunzele, la fel, uneori. 

PENTRU TINE 


Aş vrea să-ţi vorbesc 

Într-o limbă cu un singur cuvânt, 
Acela care sunt. 

Dar aş vrea, mai bine, 

Citit să fiu, tăcut, de tine. 

Ar mai fi umbre fără întuneric ? 
Fără tăcere ar mai fi cuvinte ? 
Aş vrea câteodată 

Să simţi doar mângâierea 
Cuvântului meu de lumină 

Pe fruntea ta, în tăcere. 

Ar mai fi umbre fără întuneric ? 
Fără tăcere ar mai fi cuvinte ? 


OGLINDA 


Frate geamăn, asimetric, 
Perfect îţi este oglinda. 
Te vede totdeauna 

Pe tine din tine. 

Din apele ei inversate 
Ți-aruncă în ochi 

Ca o piatră, 

Fiinţa celorlalți, 

ie, arătată. 

N-ai scăpare, niciodată. 
Nici măcar 

În oglinda spartă. 

CENUȘĂ 


Oare unde şi când 

Mi-am pierdut începutul vederii 
În care lucrurile erau vii, 

Pe ele născându-se din ele 
Înainte de formă şi contur? 

Aş mai putea să ajung 

O dată începutul şi încă o dată 

În goana ce mi-a fost poruncită 
Fugind de el către el. 

De ochiul sfredelitor, de ochiul interior, 
Mi-e dor în acest frig ce orbeşte, 
Când, nebunește, lumina călătoreşte 
În propria ei viteză, 

Când lucrurile mici 

Dor la fel de mult 

Ca şi cum ar fi cele mari. 

Acum e la fel ca atunci când 
Singurul sfârșit al focului 

- al jocului focului - 

Ar fi cenuşa și un rest de fum, 

E ca şi cum aș fi aflat 

Că toate se dezalcătuiesc 

Din pulberea conturelor şi formei 
Şi se ridică ușurate 

Către o pace care tace 

Răspuns ascuns în întrebare. 

Am cuibărit neliniștea-n cenuşă 
Şi-am găsit acolo oul 
Necunoscutului phoenix. 

IARNĂ 


larna ca moarte 
Doliu negativ 
Aşteptări închise 
Alb definitiv 


Soare scadent 
Orizont umbrit 
Timp tangent 
Încremenit 


Frig mortal 
Viscol oprit 
Rece şi final 
Cer ostenit 


Plângere de lup 
Timp întrerupt 
Dilată noaptea 
Cosmosul abrupt 


Totul departe 
Acoperă neaua 
Lumină împarte 
Singură steaua 

EGAL 


Aici stau acum 
Egal sub un cer 

Mă legăn lent 
Aproape absent 
Într-un univers 
Părând cu mine 
Indiferent 

Ca o stinsă cenuşă 
Care spre nimeni 
Nu mai poate striga 
Cum mă nasc 

Ei pe mine 

Ochii voştri 

Dacă nu m-ar vedea 
Poate nici nu aș fi 
Cu mine însumi egal 
Sub un cer 


Planeta apusului 
Roteşte spre noapte 
Aceeaşi egală 
Comedie a lumii 

CIRC 


De câtă vreme locuiesc 
Slujind căderea 

În vocea rotundă 

A crucilor liniştite de sânge? 
Cad ca un turn înspre seară 
Sau ca un rege 

Pe o nevăzută 

Tablă de şah inegală 
Mereu asediată. 

Nu mi-a aparținut 
Niciodată 

Prima mutare a vocii. 
Bătrânul clown interior 

A sfârşit şi de plâns 

Şi de râs şi de gând. 

Cerc fără centru 

Sau circul pustiu 

Şi tăcând. 

VOUĂ 


Nu mai aşteptaţi un alt sânge 

Să vă ierte greșelile. 

Va trebui să alcătuiți o altă arhitectură 

A iertării sângelui vostru 

Dintr-o singură vibraţie a apelor cristaline 
lertându-vă sângele de păcate 

Sau de memorie. 

lertaţi-vă de voi înaintea sângelui vostru. 
Atunci nu-i veţi mai ruga pe cei care scriu 

Să vă scrie alt sânge. De voi înșivă milă 

Voi aţi ajuns să vă fie; v-aţi lăsat ochii pătrunși 
De ochii străini ai hainelor păsări. 

Privirea traversată v-a fost de otrava lor 

Care preschimbă în țintă vederea 

Şi visul, din călătorie, în cotropitoare invazie. 
Atunci, în sângele vostru va cuibări 

O blândă pace nouă, nu aceea a încheiatelor lupte. 
O, voi, sinucigași ai secundei, de ce nu-i primiţi 
Pe hoinarii poeţi care-şi cristalizează lumina 
Într-o carne la fel cu a voastră? 

De ce-i condamnaţi la victoriile voastre învinse, 
De ce îi purtaţi ca pe-un mister luminos nevăzut? 

DUMINICA LUNII 


Urme-am lăsat 

Pe zăpezi virgine 

În drum spre mânăstirea-ndepărtată 
A slujbelor 

Din duminica lunii pline. 

Păşeam spre noaptea inelarului apus 
Ce îşi încheagă 

Lumina dimineților în forme. 
Acolo slujeau cei angajați 

Ca şi mine 

Cu acte de naştere 

Să muncească 

Într-un teatru de umbre 

Locuind 

Fiecare în propria lui moarte. 


Pentru iertarea mâinilor 
Urma apoi să sorb 
Sobru ca un orb 

Cupa 

Ce nu era a lor 

Cu otrava 

Atâtor primăveri 
Bolnave de topire. 

RĂTĂCIRE 


Pe planeta unui punct 
Ochit şi lovit, 

M-am rătăcit, 

Căutându-l 

Pe bărbatul de ajutor. 
Rătăcind pe planetă mereu, 
L-am aflat pe o cruce, 

Ucis de-a gata, 

Cu timp mult înainte. 


Să ajung așteptase, 

Să termin de rătăcit, 

Să-i aduc Învierea, 
Eliberându-l, 

Din punctul meu de vedere, 
De punctul lui ochit şi lovit. 


STAU 


Stau: în amurg 
Apele curg 

Cerul cu clipe, 
Drumul cu stele, 
Drumul cu clipe 
Visele mele. 
Exist la punct fix. 
Peste mine 

Curge un cosmos. 

OCTOMBRIE 


Pietrele, veştede. 

Brumele, văduvite de culori. 
Vântul, funebru. 

Ziua, înjumătăţită. 

Păsările, crucificate. 
Toamnă, 

Comemorare a frunzei. 


PUNCT 


ochii uimirilor mele se-nchid 
încet părăsit e nisipul clepsidrei 
adânc scufundat în deșertul 
tremurător al uitării 

aceste ziduri se înalță mai sus 
cu fiecare pas 

respirându-mi trupul de calcar 
din ce în ce mai alb şi tăcut 
înaintea acestui dragon florile 
murind învinse dizolvându-se 
petalele-şi pleacă 

şi pleacă 

ISTORIE 


Lui Fernando Pessoa 
Rătăcind prin deşeurile fosilizate 
Ale marilor imperii, 
Prin colecţia de ruine şi sacrificii a lumii, 
Văd robinetul de sânge, 
Defect niciodată, 
Ci mereu funcționând. 
Caut comoara unor sentimente 
Uitate încuiate în picătura de timp 
Ce le-a fost destinată. 
Găsesc o nemărginită 
Certitudine a durerii 
Care iluzie nu este, ci treaptă. 
Săgeţi trec prin memorie şi cuvinte, 
Stări, nevăzute de ochi fulgere, 
Propovăduind neîncetate evanghelii 
De cuceriri, de ucideri 
Şi de eterne pedepse 
În raiul promis doar de flori 
Şi în care singurul drog de scăpare 
E visul. 
De ce, tristă comoară, 
Barbară şi veşnică - 
Plăcută îndeletnicire părând - 
A făpturii tăinuite 
În necunoscutul din fiece om 
Şi din mine? 

ȘTIU 


Ştiu că întâlnirea cu tot 

Ce ascunde mantia întunecată a nopții 
Inevitabilă e, ca un răsărit. 

Trebuie să mă supun ei 

Pentru că am fost dăruit 

Cu o moleculă din bătrânețea Pământului, 
Cu o naştere vie și un spin înfipt 

În ceva ca o inimă. 

Ştiu că moartea 

E o altă stare a trandafirului 

Care doarme în mine 

Părând, cât trăiesc, că visează. 

Nu se grăbeşte 

Decât în fiecare clipă, respiraţie sau zi, 
Dar încă mai doarme, așteptând să ajung. 
Ştiu că moartea 

Este decapitarea privirii, 

Sau scufundarea în lucruri 

Până în adânc, 

Ridicarea sevelor 

Din pământ către cer 

Şi reîntoarcerea într-o ploaie. 

Ştiu. 

ȘAPTE APROPIERI DE OGLINZI 


Ce este aceea o oglindă? m-a întrebat orbul 
l 
Mărturisesc, în faţa imaginii mele: 
Sunt fratele celui ucis de ucigașul său frate. 
Eram doar două fiinţe 
Luptându-se pentru același suflet. 
L-am ucis, iar el s-a osândit să se lase ucis. 
Fără capăt ne vom rostogoli 
În adâncul văilor împreună iertării: 
În simetria palmelor împreunate de sânge, 
Eu - el şi el ca mine-ntunecat, în oglindă. 
De tot ce vezi, cât eşti de mândru, orbule? 
De tot ce vezi, cât eşti de orb? 


2 

Metalul scump al anticei monezi, 
Oglindă-i chipului cioplit 

Ce strălucirea şi-o uitase. 

O palidă urmă de rază rămase 

Între mii cioburi de sparte oglinzi. 

În marginea ochiului, ea nu era din sticlă, 
De-aceea, spărgându-le hotarul, a-nvins. 
Fugea din mâna ce plătise, pierzând, 

Ori poate regăsind, acolo, strălucirea. 


3 
Se împlineşte osânda 
De veşnic orb a rămâne 

Intre aceste nesfârşite oglinzi, 
Intunecate zidiri de himere? 


4 

Şi eu vedeam că sunt femeie. 

Năluca unui plop în oglindă-mi şoptea: 

„Eu sunt femeia din tine”, în timp ce noaptea, 
Sora fratelui meu, îmi dăruia poeții din stele. 


5 

În camera fără oglinzi 

Eram nevăzătorul ce nici un rol purta 
În oarba comedie a nesfârşitelor zidiri. 
Rămăsesem un om, până la cea din urmă frică: 
De ce s-ar teme un orb de oglindă? 
Nebun e cel singur de-şi pune 

O mască pe chip în pustiu. 

Măsura orbirii e înger sau fiară, 

Cum a vederii măsură-i lumina de zi. 
Tăcută rămâne oglinda şi liniștită 

La fel îi e cinstea, înţelepciunea ei, 

Cu cel care se vede așa cum e văzut. 
A locui în imagini e peste putinţă: 
Blând sunt supuse vederii, 

Misterele păstrându-şi în adânc 

Şi uneori crucificându-te pe ele. 

Cel care vede oglinda n-o crede 

Şi cel ce-o ascultă e născut a fi orb. 

6 

O, voi, monologuri deşarte, 
Închipuiri de magice semne închise, 
Tăcute, nocturne, ființă nu-mi alcătuiți 
Din aceste veşnic fumegânde oglinzi! 
În parfumul de roze pălind, 

Focul lor înnoptează curând, 
Preschimbând petale-n cenușă, 

Ca şi mâinile mele întinse, 

Îngheţat într-o placă de sticlă, 
Primind nesfârşirea zidirii 

Şi noaptea întunecatelor oglinzi. 


/ 

Ce vede oglinda ta-nnoptată, 

Printre zidiri de-ntunecate himere, 

Cu pleoape deschise, închise, totuna, de orb? 
Oglinda altor ochi încă îţi este străină: 
Vedere, uitare sunt pedeapsele lor. 

DOLIU ALB 


Ea trece nepăsătoare 

ŞI rece 

călcând în picioare invazii barbare 
de imagini colorate 
mişcătoare 

prăbuşite toate 

dintr-o privire în alta 
păşeşte fatal şi final 

în doliul Ei alb 
multidimensional 

ştie că nu trebuie căutată 
în univers o altă planetă 
minunată și ciudată 

pe care 

se moare 


trece 

e albă și răcoare 
trece 

eroare cosmică rece 
în doliul Ei alb 

sub misiune 

trece 

fără timp şi repaus 
(sângele Ei atunci 
ar începe să circule 
ŞI ar muri) 

veșnic tânără nepăsătoare 
creează indiferentă 


o natură moartă cu oameni 


ştie doar că aici 

suprema realizare tehnică 
spre care tânjesc 
adormite-n program 
generaţii întregi de roboți 
umanoizi 

este Ea 

STARE 


Îmi caut rădăcinile luminii 

Ca un îngălbenit castan 

Şi adâncit în toamnă. 

Raza îmi stă înveşmântată 
Într-o zi triunghiulară 

Ce tinde către cerc. 

Aştept sosirea albastrelor topiri 
Şi nu înfăptuiesc 

Nici un plan despre timp 
Ştiind că o secundă de miracol 
Durează mai multe milenii. 
Intoxicat sunt de umbre 

Letal injectând întuneric. 

E ca şi cum 

Ar fi de vânzare lumina. 

EA 


După câteva necesare decenii, 
Azi o voi vizita din nou, 

Ca să nu uit că sunt în viață, 

Pe buna mea prietenă, moartea. 
Voi merge în casa ei de departe, 
Clădită solid, nemuritor de solid, 
Din cărămizi de semne pe apele uitării, 
Să nu creadă că am părăsit-o 
Definitiv în singurătatea ei, 
Printre atâtea griji, 

Să nu creadă că am uitat-o 
Oricât de provizoriu m-a uitat ea. 
Trebuie, din bună-cuviință, 

Să văd ce mai face 

Şi cum se descurcă cu nevoile ei 
Şi dacă nu s-a plictisit încă. 

Şi vom sta împreună de vorbă 
La masa tăcerilor desăvârşite 

Şi pe urmă vom bea, 

Din incasabile pahare azurii, 
Vinul acela inexistent pe pământ, 
Păstrat acolo, în frigiderul ei fierbinte, 
Atâtea decenii 

Câte ne-au fost necesare 
Fiecăruia dintre noi 

Pentru înnobilare. 

Şi, la plecare, galant, ca un fluture 

Cu aripi mult mai albastre 

Decât înainte de albastrul cerului senin, 
Îi voi săruta mâna violetă şi rece 

Şi ea mă va uita din nou, acolo, departe, 
Aşa cum uită ea totul 

Şi cum eu o iert așa cum ştiu 

Așa cum pot, aşa cum trebuie, 
Încăpăţânat din fire cum sunt. 

Şi voi crede, 

- Doamne, cum voi crede! - 

Că ea este, 

Oricând, oriunde, oricum, 

Totdeauna posibilă. 

REGRET 


parfumul albastru al miercurii mele 

şi noaptea verde şi veche de-april 
le-acoperă toamna 

adormitoare a iernii ce vine 

trebuie să ne închidem 

unii de alţii în cutii mici 

aşezate unele peste altele 

în stive imense cu mărfuri comune 
naivi mai crezând că scăpăm de deșert 


trăim într-o întrebare - aceeaşi - 

în parfumul acestui nimic fără gust 
colorat în ploi cenușii ca şi cum 

ar fi un capăt de drum 

de mult rătăcit dintr-o cauză 
absurdă 


un fel de crimă 
cu autor necunoscut 

DACĂ... 


petalele albe de cireș 

sfielnice aripi de îngeri-copii 
purtate în zbor de vântul primăverii 
ar fi cuvinte rostite tare 

de cei care au voce tare 

doamne cât vacarm 

un cor planetar 

de neînţelegeri 

trecând peste lume 


tac petalele albe 

cum ştiu dintotdeauna 
toate şi nici una 

şi ele sunt plutire 

ŞI nu cunosc minciuna 
scriindu-şi pe vânt 
misterioase şi albe 
cărțile lor 

de ne-nţelese tâlcuri 
(să mă însufleţească 
pe care-o pot alege 

pe toate pe nici una 

şi ele sunt plutire 

ŞI nu cunosc minciuna) 


sunt ochi ce aud 

tăcerile blânde şi albe 
oricât de sălbatic e vântul 
oricât e de aspru vacarmul 

AŞ VREA... 


Un salt să fac aş vrea 

Peste umbra mea, 

Să sar peste această 
Extraordinară umbră 

Mai mare ca mine cu mult, 
Măreaţă ca lumina-i din spate. 


Uzată de gânduri, uzate şi ele, uitate, 
Tristă, căzută, întunecată de mine 

Şi credincioasă ca nimeni doar mie. 
Ca într-un joc, peste ape 

Să sar, arzând aceste zone şi etape 
Şi peste-al ei hotar. 


Un liman mă aşteaptă, 

Acolo, departe foarte, departe, 
Un loc din care ţâşnește 
Lumina care umbrele împarte. 

UNEORI 


uneori 

cred că e imposibil să fiu 
nu mi se pare că sunt 

ŞI nici nu mai vreau 

să rămân 

doar costumul şi haina 
celui din spatele 
chipului meu tăcând prin 
multidimensionale 
Labirinturi de vise 

va trebui să adorm 
atunci el 

prin mine va fi 


altfel 

rămâne doar 

o paloare pe chipu-mi 

o amintire sau poate aceeaşi 
veche nesfârșită bătrână 
tânjire 

SEMNE 


eram ţesătorul de semne 
acolo 

tăcute albastre 

într-o urzeală de timp 

în galopul cameleonic al calului meu 
gonind alergând nechezând 
Cosmic sau comic - nu ştiu - 
fără glas 

vis hoinărind 

acolo 

pe tărâmul aglomeratelor treziri 
fără țărm 

sau poate că invers - nu știu - 
las semne 

tăcute rotunde 

pe clape de cânt ne-nţeles 
acolo 

din zilele şi nopțile 

urzelii de timp 

a judecătorilor ierbii 

fără odihnă 

las semne rotunde 

fără oprire albastre 

las semne 

tăcute și-atât şi 

nu ştiu 

EPITAF 


treci, călătorule, vino, 

priveşte locul şi timpul 

unde s-au destrămat 

toate ale mele - ale mele? - 

toate trupurile 

toate cuvintele 

toate gândurile 

toate păcatele fatale, mortale, finale 


aici eu nu-mi dorm somnul de veci 

ci doar veşnica insomnie 

oasele-mi zac în cenușa 

care-a fost odată carne stropită de sânge 
- băutura preferată a spiritelor de atunci - 
Se desprind din mine palide urme 
luminoasele stele pe care - şi tu - 

le ai totdeauna în cer 

Timpul încă mă leagă 

în aşteptările lungi 

însă am izbutit 

să am răbdare pe veci 


eşti oare trist, călătorule, 
că vezi urmele mele 
prin pământ şi în cer 
numai sufletul nu? 

De același autor: 


Oamenii de lângă noi 
Marmură neagră 
Marmură albă 
Douăsprezece nopți 
Anul tăcerii și alte povestiri 
Departe de noapte 
Neliniştea întunericului 


Timpul de piatră 

